ai4bharat/Pralekha huggingface dataset:
எரிசக்தி அமைச்சகம்
தேசிய நீர்மின் கழகம் , வடகிழக்கு மின் உற்பத்திக் கழகம் தேரி நீரியல் வளர்ச்சிக் கழகம் மற்றும் சட்லஜ் ஜல் வித்யூத் நிகாம் ஆகிய நிறுவனங்களில், வாரிய நிலைக்கு கீழ் நிலையில் உள்ள அதிகாரிகளுக்கான சம்பள வீதங்களை, 01.01.1997 முதல் வரன்முறைப்படுத்த மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், மத்திய எரிசக்தித்துறை 04.04.2006 மற்றும் 01.09.2006 தேதிகளில் பிறப்பித்த உத்தரவு அடிப்படையில், தேசிய நீர்மின் கழகம் , வடகிழக்கு மின் உற்பத்திக் கழகம் , தேரி நீரியல் வளர்ச்சிக் கழகம் , மற்றும் சட்லஜ் ஜல் வித்யூத் நிகாம்  ஆகிய நிறுவனங்களில், வாரிய நிலைக்கு கீழ் நிலையில் உள்ள அதிகாரிகளுக்கான சம்பள வீதங்களை, 01.01.1997 முதல் வரன்முறைப்படுத்த ஒப்புதல் அளிக்கப்பட்டுள்ளது.
நடைமுறை செயல்திட்டம்:
இந்த ஒப்புதலைத் தொடர்ந்து, மத்திய எரிசக்தித் துறை 04.04.2006 மற்றும் 01.09.2006 தேதிகளில் பிறப்பித்த உத்தரவு, மத்திய பொதுத்துறை நீர்மின் நிறுவனங்களால் ஏற்றுக்கொள்ளப்பட்ட சம்பள வீதங்கள் முறைப்படுத்தப்படும்.
விளைவு:
மத்திய பொதுத்துறை நீர்மின் நிறுவனங்களில், 01.01.2007-க்கு முன் பணியில் சேர்ந்த சுமார் 5,254 அதிகாரிகள் இதன் மூலம் பயனடைவார்கள். இது அந்த அதிகாரிகளின் மன உறுதியை வலிமைப்படுத்தி, அவர்கள் பணியில் ஊக்கத்துடன் செயல்பட வழிவகுக்கும்.
செலவு விவரம்:
ஊதிய வீதங்கள் முறைப்படுத்தப்படுவதன் காரணமாக மொத்தம் ரூ.323 கோடி அளவிற்கு செலவு ஏற்படும்.
---------
(Visitor Counter : 90
பாதுகாப்பு அமைச்சகம்
குடியரசு தினம் மற்றும் சுதந்திர தின விழாக்களுக்கான நுழைவுச்சீட்டு விநியோகம் டிஜிட்டல் முறைக்கு மாறுகிறது
மத்திய அரசின் அரசு சேவைகளை இணையமயமாக்கும் முன்னெடுப்பின் ஒரு பகுதியாக, குடியரசு தின மற்றும் சுதந்திர தின நிகழ்வுகளில், முக்கிய பிரமுகர்கள்/விருந்தினர்கள் பங்கேற்பதற்கான மின் அழைப்பிதழ்களை அனுப்பவும், அந்நிகழ்வுகளைக் காண பொதுமக்களுக்கு இணைய வழியே நுழைவுச்சீட்டு வழங்குவதற்கும், இணைய வழி மேலாண்மைத் தளம்  மத்திய பாதுகாப்புத்துறை அமைச்சர் திரு.அஜய் பட் அவர்களால் ஜனவரி 06, 2023-ம் தேதியன்று டெல்லியில் தொடங்கி வைக்கப்பட்டது.
இந்தத் தளம், பொதுமக்களுக்கு அவர்கள் உள்ள இருப்பிடத்தைப் பொருட்படுத்தாமல், எங்கிருந்தாலும் குடியரசு/சுதந்திர தின நிகழ்ச்சிகளில் பங்கேற்பதற்கான நுழைவுச்சீட்டைப் பெறுவதற்கான வசதியுடன், முக்கிய பிரமுகர்கள் மற்றும் அவர்களது விருந்தினர்கள் இணைய வழியாகவே அனுமதிச்சீட்டுகளைப் பெறுவதற்கும் வழிவகை செய்கிறது. இந்தத் தளம், பயனாளர்களுக்கு எளிய செயல்முறையைக் கொண்டுள்ளதோடு, அரசுக்கும், பொது மக்களுக்கும் இடையிலான இடைவெளியைக் குறைக்கும். இந்தத் தளத்தைப் பயன்படுத்துவதற்கான விரிவான செயல்முறையை பின்வரும் இணைப்பு மூலம் பார்க்கலாம்:
இந்நிகழ்ச்சியில் பேசிய அமைச்சர் அஜய் பட், இத்தளம் ‘டிஜிட்டல் இந்தியா’ முயற்சியின் மற்றொரு மைல்கல் என்றும், எளிதான, பயனுள்ள, பொருளாதாரம் மற்றும் சுற்றுச்சூழலுக்கு உகந்த நிர்வாகத்தை அடிப்படையாகக் கொண்ட பிரதமர் திரு. நரேந்திர மோடியின் 'அரசு சேவைகளை இணையமயமாக்கும்’ கருத்தை நோக்கிய ஒரு படி என்றும் குறிப்பிட்டார். ஒவ்வொரு குடிமகனும் சிரமமின்றி வாழ்வதை உறுதி செய்ய அரசு உறுதி பூண்டுள்ளது என்று கூறிய அவர், 'டிஜிட்டல் இந்தியா' மற்றும் 'குறைந்த நிர்வாகம், நிறைவான ஆட்சி' ஆகியவை அரசையும், மக்களையும் ஒன்றாகக் கொண்டு வருவதாகக் கூறினார். இந்தத் தளம், குடியரசு தின கொண்டாட்டங்களுக்கு  நுழைவுச்சீட்டு வாங்குவதை எளிதாக்குவதோடு, அச்சிடுவதற்குப் பயன்படுத்தப்படும் அதிக அளவு காகிதத்தை சேமிக்கும் என்றும் அமைச்சர் அஜய் பட் பாராட்டினார். இந்தத்தளம், குடியரசு தின கொண்டாட்டத்தை மிகவும் பாதுகாப்பானதாக மாற்றும் என்றும் அவர் கூறினார்.
அமந்த்ரான் போர்டல் பின்வரும் அம்சங்களைக் கொண்டுள்ளது:
மேம்பட்ட பாதுகாப்பிற்கான QR குறியீடு அடிப்படையிலான அங்கீகாரம்.
மின்னஞ்சல்கள்/எஸ்எம்எஸ் மூலம் பாஸ்கள்/டிக்கெட்டுகள் டிஜிட்டல் டெலிவரி.
ரத்து செய்ய முடியாத மற்றும் மாற்ற முடியாத டிக்கெட்டுகள்.
அழைப்பாளர்களிடமிருந்து அவர்களது சம்மதத்தைப் பெறும் RSVP வசதி
எதிர்கால நிகழ்வுகளைச் சிறப்பாகத் திட்டமிடுவதற்காக நிகழ்வுக்குப் பின்னான தரவு பகுப்பாய்வு
ஆன்லைன் தளம் மூலம் மின் அழைப்பிதழ்களை வழங்குவதுடன், நுழைவுச்சீட்டு வாங்குவதற்கான சாவடிகள்/கவுண்டர்கள் பின்வரும் இடங்களில் அமைக்கப்படும். அங்கு பாதுகாப்பு அமைச்சகத்தால் இணைய வழியில் நுழைவுச்சீட்டுகள் வழங்குவது எளிதாக்கப்படும்:
சேனா பவன் 
சாஸ்திரி பவன் 
ஜந்தர் மந்தர் 
பிரகதி மைதானம் 
நாடாளுமன்ற இல்லம்  - எம்.பி.க்களுக்கான சிறப்பு கவுண்டர் 
நேரம் முற்பகல்  மற்றும் பிற்பகல்  இருக்கும். விரிவான வழிமுறைகளுக்கு, www.mod.gov.in, www.indianrdc.mod.gov.in என்ற இணையதளத்தைப் பார்வையிடவும்.
(
பிரதமர் அலுவலகம்
திரு. ஜோ பைடன் பதவியேற்புக்கு பிரதமர் வாழ்த்து
அமெரிக்க ஐக்கிய நாடுகளின் அதிபராக பதவியேற்றுள்ள திரு. ஜோ பைடனுக்கு பிரதமர் திரு.நரேந்திர மோடி வாழ்த்து தெரிவித்துள்ளார்.
பிரதமர் விடுத்துள்ள சுட்டுரை செய்திகளில் “அமெரிக்க ஐக்கிய நாடுகளின் அதிபராக பதவியேற்றுள்ள திரு.ஜோ பைடனுக்கு எனது அன்பான வாழ்த்துகள். இந்தியா-அமெரிக்கா இடையிலான நட்புறவை வலுப்படுத்துவதற்கு அவருடன் இணைந்து பணியாற்றுவதை எதிர்நோக்கியுள்ளேன்.
நம் முன் உள்ள பொதுவான சவால்களை ஒற்றுமையுடன் எதிர்கொள்வதற்கும், உலக அமைதி, பாதுகாப்புக்காக பாடுபடுவதற்கும், அமெரிக்க ஐக்கிய நாடுகளின் அதிபராக தலைமையேற்று வெற்றிகரமாக பணியாற்றவும் எனது நல்வாழ்த்துகள்.
இந்திய-அமெரிக்க நட்புறவு பரஸ்பர விழுமியங்களின் அடிப்படையிலானது. கணிசமானதும், பன்முகத்தன்மையிலானதுமான இருதரப்பு செயல் திட்டத்தையும், வளர்ந்து வரும் பொருளாதார நிலைப்பாட்டையும், துடிப்பான மக்களுக்கு இடையேயான இணைப்பையும் நாம் கொண்டிருக்கிறோம். இந்திய-அமெரிக்க நட்புறவை சிறப்பான உயரங்களுக்கு எடுத்துச் செல்ல அதிபர் திரு.ஜோ பைடனுடன் இணைந்து பணியாற்றுவதற்கு உறுதி கொண்டுள்ளேன்” என்று கூறியுள்ளார்.
நிலக்கரி அமைச்சகம்
அனல் மின் நிலையங்களுக்கு 22 லட்சம் டன் நிலக்கரி விநியோகித்து சாதனை படைத்ததற்காக நிலக்கரி நிறுவனங்களுக்கு அமைச்சர் திரு.பிரகலாத் ஜோஷி பாராட்டு
அனல் மின் நிலையங்களுக்கு 28, அக்டோபர் 2021 வியாழன் அன்று 22 லட்சம் டன் நிலக்கரியை அனுப்பி நிலக்கரித்துறை சாதனை படைத்திருப்பது குறித்து மத்திய நிலக்கரி, சுரங்கத்துறை மற்றும் நாடாளுமன்ற விவகாரங்கள் துறை அமைச்சர் பிரகலாத் ஜோஷி தெரிவித்துள்ளார்.
இது குறித்து அமைச்சர் வெளியிட்டுள்ள சுட்டுரைச் செய்தியில், மேற்குறிப்பிட்ட அளவில், 18 லட்சம் டன் நிலக்கரி, கோல் இந்தியா நிறுவனத்தின் பங்களிப்பு என்று குறிப்பிட்டுள்ளார். இந்த சாதனையை படைத்த அனைத்து நிலக்கரி நிறுவனங்களுக்கும் பாராட்டுத் தெரிவித்துள்ள அமைச்சர் திரு.ஜோஷி, நிலக்கரி உற்பத்தி மற்றும் விநியோகத்தை தொடர்ந்து அதிகரிக்குமாறு கேட்டுக் கொண்டுள்ளார்.
பிரதமர் அலுவலகம்
பிரதமருக்கு ஃபிரான்ஸ் நாட்டின் உயரிய கிராண்ட் கிராஸ் ஆஃப் தி லீஜன் ஆஃப் ஹானர் விருது வழங்கப்பட்டுள்ளது
கிராண்ட் கிராஸ் ஆஃப் தி லீஜன் ஆஃப் ஹானர் என்ற ஃபிரான்ஸ் நாட்டின் உயரிய விருதை பிரதமர் திரு நரேந்திர மோடிக்கு அந்நாட்டு அதிபர் திரு இமானுவேல் மெக்ரான் வழங்கினார்.
இந்திய மக்களின் சார்பாக அதிபருக்கு பிரதமர் நன்றி தெரிவித்துக் கொண்டார்.
பாரிஸில் உள்ள எலிசீ மாளிகையில் நடைபெற்ற விழாவில் இந்த விருது வழங்கப்பட்டது.
நிதி அமைச்சகம்
இந்திய அடிப்படைக் கட்டைமைப்பு நிதி நிறுவனத்திற்கான  அங்கீகரிக்கப்பட்ட மூலதனம் மற்றும் பங்கு ஆதரவை அதிகரிக்கும் திட்டத்திற்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற அமைச்சரவைக் கூட்டத்தில், இந்திய அடிப்படைக் கட்டைமைப்பு நிதி நிறுவனத்திற்கான பங்கு ஆதரவை, 2019-20ஆம் நிதியாண்டிற்கு ரூ.5,300 கோடி வரையிலும், 2020-21ஆம் நிதியாண்டிற்கு ரூ. 10,000 கோடி வழங்கும் திட்டத்திற்கு ஒப்புதல் அளிக்கப்பட்டுள்ளது. பட்ஜெட் ஆதரவு மற்றும் / அல்லது மறுமுதலீட்டு பத்திரங்கள் வாயிலாக இந்த நிதியுதவி வழங்கப்படும். இதற்கான காலவரம்பு, செயல்பாட்டு வரம்பு மற்றும் நிபந்தனைகள், மத்திய அரசின் பொருளாதார விவகாரங்கள் துறையால் முடிவு செய்யப்படும். இந்திய அடிப்படைக் கட்டைமைப்பு நிதி நிறுவனத்தின் அங்கீகரிக்கப்பட்ட மூலதனத்தை ரூ.6,000 கோடியிலிருந்து ரூ. 25,000 கோடியாக உயர்த்தவும் அமைச்சரவை ஒப்புதல் அளித்துள்ளது.
முக்கிய விளைவுகள்:
இந்திய அடிப்படைக் கட்டைமைப்பு நிதி நிறுவனம், கடன் வாங்குவதற்குத் தேவையான நடைமுறைகளை உருவாக்கவும், அதன்மூலம் பெரிய அளவிலான கட்டமைப்புத் திட்டங்களுக்கு நிதியுதவி வழங்கவும் இந்தத் திட்டம் உதவிகரமாக இருக்கும். அடுத்த ஐந்தாண்டுகளில் கட்டமைப்புத் துறையில் ரூ. 100 லட்சம் கோடி அளவுக்கு முதலீடு செய்வதென்ற மத்திய அரசின் இலக்கை அடையவும் இது உதவிகரமாக இருக்கும்.
உள்துறை அமைச்சகம்
சிறப்புப் பாதுகாப்புப் படை குறித்து திரு. ராகுல்காந்தி அறிக்கை தொடர்பான விளக்கம்
“திரு. நரேந்திர மோடி பொறுப்பேற்றபோது, சிறப்புப் பாதுகாப்புப் படையின்  தலைவராக நியமிக்கப்பட்டவர் ஆர்எஸ்எஸ் பரிந்துரை செய்த அதிகாரிகள் பட்டியலை ஏற்காத காரணத்தால் பணியிலிருந்து நீக்கப்பட்டார்” காங்கிரஸ் கட்சித் தலைவர் திரு. ராகுல் காந்தி கடந்த சனிக்கிழமை  புது தில்லியில் கூறியதாக சில ஊடகங்களில் செய்தி வெளியாகியுள்ளது.
இச்செய்தி குறித்து விசாரிக்கப்பட்டது. சம்பந்தப்பட்ட சிறப்புப் பாதுகாப்புப் படையின் முன்னாள் இயக்குநர் திரு. விவேக் ஸ்ரீவத்ஸவா இது தொடர்பாக திரு. ராகுல் காந்தியுடன் எந்தக் கட்டத்திலும் பேசவில்லை என்று திட்டவட்டமாக மறுத்துள்ளார்.
மேலும், தொழில்நிமித்தமாக பாதுகாப்பு பெறுவோருடன் பாதுகாப்புப் படையினர் பேசுவதுண்டு என்று கூறிய அவர், திரு. ராகுல் காந்தியுடன் விவாதிக்கும்போது, சிறப்புப் பாதுகாப்புப் படை புதிய இயக்குநர் நியமனம் குறித்தோ, தான் பதவியிலிருந்து விலகியது குறித்தோ எதுவும் பேசவில்லை என்றும் திட்டவட்டமாக மறுத்தார்.
சிறப்புப் பாதுகாப்புப் படை என்பது தொழில்முறை அமைப்பாகும். ஆட்சியில் உள்ள பிரதமர், முன்னாள் பிரதமர்கள், அவர்களது குடும்பத்தினருக்கு உரிய பாதுகாப்பு அளிப்பதில் மிக உயர்ந்த தொழில்முறைப் பணியை மேற்கொள்ளும் அமைப்பாகும். திரு. ராகுல் காந்தி கூறியதாக ஊடகங்களில் வெளியான செய்தி அதுவும் சிறப்புப் பாதுகாப்புப் படையின் பாதுகாப்பில் உள்ளவரிடமிருந்து வெளியாவது ஆதாரமற்றது, உண்மைக்குப் புறம்பானது, துரதிர்ஷ்டவசமானது.
பிரதமர் அலுவலகம்
தேவர் ஜெயந்தியை முன்னிட்டு பசும்பொன் முத்துராமலிங்கத் தேவரின் பங்களிப்பை நினைவு கூர்ந்த பிரதமர்
தேவர் ஜெயந்தி தினத்தில், புகழ்பெற்ற பசும்பொன் முத்துராமலிங்கத் தேவரின் தலைசிறந்த பங்களிப்புகளை பிரதமர் திரு.நரேந்திர மோடி நினைவு கூர்ந்துள்ளார்.
பிரதமர் வெளியிட்டுள்ள சுட்டுரைச் செய்தியில்;
“தேவர் ஜெயந்தி நன்னாளில், பசும்பொன் முத்துராமலிங்கத் தேவரின் தலைசிறந்த பங்களிப்புகளை நான் நினைவு கூர்கிறேன். துணிச்சல் மிக்க மற்றும் கனிவான குணம் கொண்ட அவர், பொது நலனுக்காகவும் மற்றும் சமூக நீதிக்காகவும் தமது வாழ்நாளை அர்ப்பணித்தவர். விவசாயிகள் மற்றும் தொழிலாளர்கள் நலனுக்காக பல முயற்சிகளை மேற்கொண்டவர் அவர்” என்றும் தெரிவித்துள்ளார்.
குறு சிறு மற்றும் நடுத்தர தொழில் துறை அமைச்சகம்
உத்யோக் ஆதார் திட்டத்தை 2021 டிசம்பர் 31 வரை சிறு, குறு மற்றும் நடுத்தர தொழில் நிறுவனங்கள் அமைச்சகம் நீட்டித்தது
உத்யோக் ஆதார் பத்திர திட்டத்தின் செல்லுபடி காலத்தை 2021 மார்ச் 31-ல் இருந்து 2021 டிசம்பர் 31 வரை சிறு, குறு மற்றும் நடுத்தர தொழில் நிறுவனங்கள் அமைச்சகம் நீட்டித்துள்ளது. சிறு, குறு மற்றும் நடுத்தர தொழில் நிறுவனங்களுக்கான முன்னுரிமை துறை கடன் வசதிகள் உள்ளிட்ட தற்போதுள்ள அனைத்து திட்டங்கள் மற்றும் ஊக்கத்தொகைகளின் பலன்களை ஈஎம் பகுதி-2 மற்றும் உத்யோக் ஆதார் பத்திரதாரர்கள் இதன் மூலம் பெற முடியும்.
தற்போதைய கொவிட்-19 நிலைமையின் காரணமாக சிறு, குறு மற்றும் நடுத்தர தொழில் நிறுவனங்கள் எதிர்கொண்டு வரும் சிக்கல்கள் மற்றும் சிறு, குறு மற்றும் நடுத்தர தொழில் துறை மற்றும் அரசு துறைகளிடம் இருந்து வந்த கோரிக்கைகளின் அடிப்படையில் இந்த முடிவு எடுக்கப்பட்டுள்ளது.
ஈஎம் பகுதி-2 மற்றும் உத்யோக் ஆதார் பத்திரதாரர்கள் புதிய முறையான உதயம் பதிவுக்கு தங்களை மாற்றிக்கொண்டு அரசு திட்டங்களின் பலன்களை பெறுவார்கள் என்று எதிர்பார்க்கப்படுகிறது. இதன் மூலம், சிறு, குறு மற்றும் நடுத்தர தொழில்கள் விரைவில் மீண்டு, வேலைவாய்ப்புகளை உருவாக்கலாம்.
விருப்பமுள்ள நிறுவனங்கள் https://udyamregistration.gov.in எனும் தளத்தில் இலவசமாக எந்த ஆவணங்களும் இல்லாமல் பதிவு செய்து கொள்ளலாம். பான் மற்றும் ஆதார் தகவல்கள் மட்டுமே போதுமானவை. 33,16,210 நிறுவனங்கள் இது வரை தங்களை பதிவு செய்துள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1727980
-----
(Visitor Counter : 226
குடியரசுத் தலைவர் செயலகம்
உத்தரப் பிரதேசத்தின் உலகளாவிய முதலீட்டாளர்கள் உச்சி மாநாடு-2023 -ன் நிறைவு விழாவில் குடியரசுத்தலைவர் உரையாற்றினார்
லக்னோவில் இன்று  நடைபெற்ற உத்தரப் பிரதேசத்தின் உலகளாவிய முதலீட்டாளர்கள் உச்சி மாநாடு-2023-ன் நிறைவு விழாவில் குடியரசுத் தலைவர் திருமதி திரௌபதி முர்மு உரையாற்றினார்.
இந்நிகழ்ச்சியில் பேசிய குடியரசுத் தலைவர், உத்தரப் பிரதேச மாநிலத்தின் மாபெரும் விழாவையொட்டி இம்மாநிலத்திற்கு தனது பயணம் அமைந்திருப்பது மகிழ்ச்சி அளிக்கிறது என்றார்.மக்கள்தொகை அடிப்படையில் நாட்டின் மிகப்பெரிய மாநிலமாக இருப்பதைத் தவிர, நாட்டின் பொருளாதாரத்திற்குப் பங்களிப்பதில் உத்தரப் பிரதேசம் பல துறைகளிலும் இந்தியாவில் முதலிடத்தில் உள்ளது என்று குடியரசுத்தலைவர் கூறினார்.
அரசியல் நிலைத்தன்மையும் நிர்வாகத்தின் தொடர்ச்சியும் முதலீட்டாளர்களுக்கு மிகவும் உதவிகரமாக உள்ளது என்பதை அடிக்கோடிட்டுக் காட்டிய குடியரசுத்தலைவர், தற்போது உத்தரப் பிரதேசத்தில் நிலையான மற்றும் முடிவெடுக்கும் அரசாங்கம் உள்ளது என்றார். உத்தரப் பிரதேச அரசு தொலைநோக்கு கொள்கைகளை உருவாக்கி செயல்படுத்துகிறது என்று அவர் கூறினார். இதன் விளைவாக, உத்தரப் பிரதேசம், புதிய இந்தியாவின் வளர்ச்சி இயந்திரத்தில் பங்காற்றத் தயாராக உள்ளது. இந்த உச்சி மாநாட்டின் மூலம், உத்தரப் பிரதேசத்தில் சுமார் 35.5 லட்சம் கோடி ரூபாய் முதலீடு செய்யப்படும் என்று மதிப்பிடப்பட்டுள்ளது. இது லட்சக்கணக்கான மக்களுக்கு வேலை வாய்ப்புகளை வழங்கும் என்று எதிர்பார்க்கப்படுகிறது.
இந்தியாவை ஐந்து டிரில்லியன் அமெரிக்க டாலர் பொருளாதாரமாக மாற்றும் இலக்கை அடைவதில், உத்தரப் பிரதேசத்தை ஒரு டிரில்லியன் டாலர் பொருளாதாரமாக மாற்ற உத்தரப் பிரதேசம் தீர்மானித்திருப்பது மகிழ்ச்சியளிக்கிறது என்று குடியரசுத் தலைவர் கூறினார். இதன் மூலம் இந்தியாவின் பொருளாதாரத்தில் ஐந்தில் ஒரு பங்கிற்கு உத்தரபிரதேசம் பங்களிக்கும். உத்தரப் பிரதேசத்தில் பொருளாதாரத்திற்கு அளிக்கப்படும் ஊக்கம் தற்சார்பு இந்தியா திட்டத்தை வலுப்படுத்தும் என்று அவர் கூறினார்.
உத்தரப் பிரதேசத்தை முதலீட்டுக்குரிய இடமாக மாற்றுவதற்கான முயற்சிகளைக் குடியரசுத் தலைவர் பாராட்டினார். 'சிறந்த முதலீட்டு மாநிலமாக' உத்தரப் பிரதேசம் உலகப் புகழ் பெறும் என்று அவர் நம்பிக்கை தெரிவித்தார். உத்தரப் பிரதேசம் மேலும் வளம் பெற்றால், இந்தியாவும் வளம் பெறும் என்று கூறினார்.
பிரதமர் அலுவலகம்
உலக சிங்க தினத்தை முன்னிட்டு சிங்கங்களின் வாழ்விடத்தைப் பாதுகாக்க பாடுபடும் அனைவருக்கும் பிரதமர் பாராட்டு
உலக சிங்க தினத்தை முன்னிட்டு சிங்கங்களின் வாழ்விடத்தைப் பாதுகாக்கும் பணியில் ஈடுபட்டுள்ள அனைவரின் அர்ப்பணிப்பையும் பிரதமர் திரு. நரேந்திர மோடி பாராட்டியுள்ளார்.
பிரதமர் ட்விட்டரில் பதிவிட்டுள்ளதாவது:
"உலக சிங்க தினம் என்பது நமது இதயங்களை தங்கள் வலிமையாலும், பிரம்மாண்டத்தாலும் கவர்ந்த கம்பீரமான சிங்கங்களைக் கொண்டாடுவதற்கான ஒரு சந்தர்ப்பமாகும். ஆசிய சிங்கங்களின் தாயகம் என்பதில் இந்தியா பெருமை கொள்கிறது. கடந்த சில ஆண்டுகளாக இந்தியாவில் சிங்கங்களின் எண்ணிக்கை தொடர்ந்து அதிகரித்து வருகிறது. சிங்கங்களின் வாழ்விடத்தைப் பாதுகாக்கும் பணியில் ஈடுபட்டுள்ள அனைவரையும் பாராட்டுகிறேன். அவைகளை நாம் தொடர்ந்து போற்றிப் பாதுகாப்போம், அவை, வரும் தலைமுறைகளுக்கு செழித்திருப்பதை உறுதி செய்வோம்.”
---
ANU/AP/BR/KPG
(
பாதுகாப்பு அமைச்சகம்
டிஜிடிஇ அதிகாரிகள் மற்றும் தொழில்நுட்ப பணியாளர்களுக்கான திறன் மேம்பாட்டுத் திட்டத்தை பாதுகாப்புச் செயலாளர் தொடங்கி வைத்தார்
சமீபத்திய ஆய்வு தொழில்நுட்பங்கள், தொலைநிலை உணர்தல் மற்றும் புவியியல் தகவல் அமைப்பு  ஆகியவற்றை பயன்படுத்தி ராணுவ நில எல்லைகளை வரைபடமாக்குதல் குறித்த பயிற்சி திட்டத்தை இந்திய ராணுவ எஸ்டேட் சேவைகள் இயக்குநரகத்தின்  அலுவலர்கள் மற்றும் தொழில்நுட்ப பணியாளர்களுக்காக பாதுகாப்பு செயலாளர் டாக்டர் அஜய் குமார் 2021 அக்டோபர் 18 அன்று தொடங்கி வைத்தார்.
புதுதில்லியில் இருந்து காணொலி மூலம் நிகழ்ச்சி துவக்கப்பட்ட நிலையில், ஹைதராபாத்தில் உள்ள தேசிய தொலை உணர்திறன் மையத்தில்  முதல் பயிற்சி தொடங்கியது.
திட்டத்தை துவக்கி வைத்து பேசிய பாதுகாப்பு செயலாளர், சமீபத்திய தொழில்நுட்பங்களை அறிந்து தங்களைத் தாங்களே புதுப்பித்துக்கொள்ளுமாறு அதிகாரிகளை வலியுறுத்தினார். ராணுவ நிலங்களின் ஆய்வில் தொழில்நுட்பத்தைப் பயன்படுத்துவதன் அவசியத்தையும் அவர் வலியுறுத்தினார்.
"18 லட்சம் ஏக்கருக்கும் அதிகமான நிலங்களுடன் கூடிய டிஜிடிஇ, நாட்டின் மிகப்பெரிய நில மேலாண்மை அமைப்புகளில் ஒன்றாகும். மேலும், பல்வேறு வகைகளிலான நிலங்களை இது கொண்டுள்ளது. சில பகுதிகள் நகர்ப்புற நிலங்களை உள்ளடக்கியது, மற்றவை தொலைதூரத்திலும் சில கடினமான நிலப்பரப்புகளிலும் உள்ளன. எனவே, டிஜிடிஇ நவீன தொழில்நுட்பங்களை ஏற்றுக்கொள்வதையும், நில மேலாண்மை முறையின் தரத்தை மேம்படுத்துவதையும் பார்க்க மிகவும் மகிழ்ச்சியாக உள்ளது,” என்று அவர் கூறினார்.
ராணுவ நில ஆவணங்களின் டிஜிட்டல் மயமாக்கலை வெற்றிகரமாக முடித்ததை பாதுகாப்பு செயலாளர் நினைவு கூர்ந்தார், இதன் மூலம், சாலை, ரயில் பாதைகள் மற்றும் மின் திட்டங்கள் போன்ற பொது உள்கட்டமைப்புத் திட்டங்களுக்கான பிற நிறுவனங்களின் தேவை குறித்து எளிதில் பேச்சுவார்த்தை நடத்த முடியும் என்று அவர் கூறினார். குத்தகைகளை புதுப்பிக்கும் செயல்முறையையும் இது எளிதாக்குவதாக அவர் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1764721
----
(Visitor Counter : 175
சுகாதாரம் மற்றும் குடும்ப நலத்துறை அமைச்சகம்
புகையிலை பொருட்களின் சட்டவிரோதமான விற்பனையை கட்டுப்படுத்த உலக சுகாதார அமைப்பின் செயல்முறையை ஏற்க மத்திய அமைச்சரவை ஒப்புதல்
புகையிலைப் பொருட்கள் சட்டவிரோதமாக விற்பனை செய்யப்படுவதை கட்டுப்படுத்த புகையிலைக் கட்டுப்பாடு குறித்த உலக சுகாதார அமைப்பின் நெறிமுறைகளை ஏற்க பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டம் ஒப்புதல் அளித்தது. இது உலக சுகாதார அமைப்பின் புகையிலைக்கு எதிரான கட்டமைப்பின் விதி 15ன் கீழ் குறிப்பிடப்பட்டிருப்பது போல புகைபிடித்தல் மற்றும் மெல்லுதல் அல்லது புகையில்லா புகையிலை ஆகிய இரண்டுக்கும் பொருந்தும். உலக சுகாதார அமைப்பின் புகையிலைக்கு எதிரான கட்டுப்பாட்டு அமைப்பில் இந்தியா ஓர் அங்கமாகும்.
விவரங்கள்:
இந்த நெறிமுறைகள் சம்பந்தப்பட்டவர்களின் கடமைகளை எடுத்துக்கூறுகிறது. இது சம்பந்தப்பட்டவர்களான புகையிலை பொருட்கள் தயாரிப்புக்கான உரிமை பெற்றவர்கள் மற்றும் புகையிலை பொருட்கள் தயாரிப்புக்கான இயந்திரங்களின் உற்பத்தியில் ஈடுபட்டிருப்பவர்கள் மீது உரிய கண்காணிப்பு, கண்டுபிடித்தல், ஆவணங்கள் பராமரிப்பு, பாதுகாப்பு, இ-வர்த்தகத்தில் ஈடுபட்டிருப்போர் மேற்கொள்ள வேண்டிய நடவடிக்கைகள் தடையற்ற வர்த்தக மண்டலத்தில் உற்பத்தி மற்றும் தீர்வையில்லா விற்பனை என பின்பற்றப்பட வேண்டிய விநியோகச் சங்கிலி கட்டுப்பாட்டு நடவடிக்கைகள் அதில் குறிப்பிடப்பட்டுள்ளது.
இந்த நெறிமுறையில் குற்றங்கள், அமலாக்க நடவடிக்கைகளான பறிமுதல் மற்றும் பறிமுதல் செய்யப்பட்ட பொருள்களை அழித்தல் ஆகியவற்றைப் பட்டியலிடுகிறது. தகவல் பரிமாற்றம், ரகசியம் காத்தல், பயிற்சி, தொழில்நுட்ப உதவி மற்றும் அறிவியல் மற்றும் தொழில்நுட்பம் மற்றும் தொழில்நுட்ப விவகாரங்களில் ஒத்துழைப்பு ஆகியவற்றுக்கு இது அழைப்பு விடுக்கிறது.
தாக்கம்:
சட்ட விரோதமான புகையிலை வர்த்தகம் முற்றிலும் ஒழிக்கப்படும்போது, முழுமையான புகையிலைக் கட்டுப்பாடு வலுப்பெறுவது அதன் காரணமாக புகையிலைப் பயன்பாடு குறைவது, அதனால் புகையிலை காரணமாக ஏற்படும் நோய்ச் சுமை மற்றும் அதனுடன் தொடர்புடைய மரணம் குறையும்.
இத்தகைய ஒப்பந்தம் ஏற்கப்படுவதால் நடைமுறையில் உள்ள பழக்கங்களுக்கு எதிரான மாற்றத்தை அளித்து பொது சுகாதாரம் பாதிக்கப்படாமல் தடுக்கப்படும். புகையிலைக் கட்டுப்பாட்டில் முன்னணியில் உள்ள இந்தியா உலக சுகாதார அமைப்பு உள்ளிட்ட சர்வதேச அமைப்புக்களின் மீது சட்டவிரோத புகையிலை வர்த்தகத்திற்கு எதிரான தாக்கத்தை ஏற்படுத்த முடியும்.
புகையிலை சட்டவிரோத வர்த்தகத்தை நீக்கும் செயல்முறை புகையிலைக்கு எதிரான சர்வதேச நடவடிக்கையை பலப்படுத்துவதுடன் பொது சுகாதாரத்தில் ஒரு புதிய சட்டரீதியான நடவடிக்கையாக இருக்கும். புகையிலை பொருட்கள் சட்ட விரோத வர்த்தகத்தை கட்டுப்படுத்தி அதன் மூலம் அவற்றை ஒழிப்பதில் இது ஒரு முழுமையான கருவியாக இருக்கும். சர்வதேச சுகாதார ஒத்துழைப்புக்கு சட்ட அளவீடுகளை இது பலப்படுத்தும்.
பின்னணி:
புகையிலைக் கட்டுபாட்டுக்கான உலக சுகாதார அமைப்பின் செயல்முறையானது உலக சுகாதார அமைப்பின் கீழ் ஏற்படுத்தப்பட்டுள்ள முதலாவது சர்வதேச பொது சுகாதார உடன்படிக்கையாகும். புகையிலைத் தேவை மற்றும் விநியோகத்தை பிராந்திய, தேசிய மற்றும் சர்வதேச அளவில் குறைப்பது, இந்த கூட்டமைப்பின் நோக்கமாகும்.
புகையிலை விநியோக குறைப்பு யுக்தி இந்த செயல்முறையின் விதி 15ல் கூறப்பட்டுள்ளதில் முக்கியமானது அனைத்து வடிவத்தில் உள்ள புகையிலை பொருட்களையும் ஒழிக்க வகை செய்கிறது. இதில் சட்டவிரோத உற்பத்தி, கடத்தல் ஆகியவை அடங்கும். அதன்படி இந்த செயல்முறை உருவாக்கப்பட்டு சம்பந்தபட்டவர்களின் மாநாட்டில் ஏற்றுக் கொள்ளப்பட்டுள்ளது. இந்த செயல்முறை 10 பகுதிகள் மற்றும் 47 விதிகளைக் கொண்டுள்ளது.
அறிவியல் மற்றும் தொழில்நுட்பத்துறை
நாட்டின் அறிவியல் தொழில்நுட்பம், புதுமை, சூழல் அமைப்பு பற்றிய கொள்கை பற்றியும், பொதுவான அறிவியல் தொழில்நுட்ப புதுமை விஷயங்கள் குறித்தும், தங்களது கருத்துக்களையும் தொலைநோக்குப் பார்வையையும் நாட்டின் பல்வேறு பகுதிகளிலும் உள்ள சிந்தனையாளர்களுடன் தனிப்பட்ட கலந்துரையாடல் நிகழ்ச்சி ஒன்றை மத்திய அறிவியல் தொழில்நுட்பத்துறை அறிமுகப்படுத்தவுள்ளது
இந்தியாவின் ஐந்தாவது தேசிய அறிவியல் தொழில்நுட்ப புதுமை கொள்கை எஸ் டி ஐ பி 2020 தொடர்பாக மத்திய அரசின் முதன்மை அறிவியல் ஆலோசகர் அலுவலகம் மத்திய அறிவியல் தொழில்நுட்பத் துறை ஆகியவை இணைந்து புதிய எஸ் டி ஐ பி 2020 கொள்கையை உருவாக்குவதற்காக, அனைவரையும் உள்ளடக்கிய, கீழிருந்து மேலான, பரவலாக்கப்பட்ட, வழி முறையை கையாள புதிய முயற்சி ஒன்றை மேற்கொண்டுள்ளன.
இந்தக் கொள்கையின் சாரத்தில் உண்மை தெளிவாக விளங்கும் அளவிற்கு, இந்தக் கொள்கை பற்றியும், பொதுவாக தேசத்தில் அறிவியல் தொழில்நுட்ப புதுமை சூழல் அமைப்பு குறித்தும், நாட்டின் பல்வேறு பகுதிகளிலும் இருந்து சிந்தனையாளர்களுடன் தனிப்பட்ட கலந்துரையாடல்களை நடத்தும் ஒரு தொடர் நிகழ்ச்சியாக “இவர்களுடன் கலந்துரையாடல்” என்ற முயற்சியை மத்திய அறிவியல் தொழில்நுட்பத் துறை மேற்கொண்டுள்ளது.
இந்தத் தொடர் நிகழ்ச்சியை 28 ஆகஸ்ட் 2020 வெள்ளிக்கிழமை அன்று மத்திய அறிவியல் தொழில் நுட்பத் துறை அமைச்சர் டாக்டர் ஹர்ஷவர்தன் துவக்கி வைக்கிறார். அமைச்சர், மத்திய அறிவியல் தொழில் நுட்பத் துறை செயலர் பேராசிரியர் அசுதோஷ் சர்மாவுடன் கலந்துரையாடுவார். இந்தக் கலந்துரையாடல் தொடரின், முதல் கலந்துரையாடல் இது. இது அறிவியல் கொள்கை அமைப்பு யூடியூப் சேனலில் நேரடியாக ஒளிபரப்பப்படும். யூடியூப் நிகழ்ச்சிக்கான இணைப்பு
https://www.youtube.com/watch?v=LhxV62_W5Sc https://youtu.be/LhxV62_W5Sc
பிரதமர் அலுவலகம்
உலகத்தை ஆரோக்கியமாக மாற்ற பாடுபடுபவர்களுக்கு உலக சுகாதார தினத்தில் பிரதமர் நன்றி தெரிவித்துள்ளார்
உலக சுகாதார தினத்தன்று நமது உலகத்தை ஆரோக்கியமாக மாற்ற பாடுபடுபவர்களுக்கு பிரதமர் திரு நரேந்திர மோடி நன்றி தெரிவித்துள்ளார்.
மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியாவின் ட்வீட்டைப் பகிர்ந்து அதற்கு பதிலளித்துள்ள பிரதமர்,
"உலக சுகாதார தினத்தில், நமது உலகத்தை ஆரோக்கியமாக மாற்ற உழைக்கும் அனைவருக்கும் நன்றியைத் தெரிவித்துக் கொள்கிறேன்.
சுகாதார உட்கட்டமைப்பை மேம்படுத்தவும் மக்களுக்கு தரமான மருத்துவ சேவையை உறுதி செய்யவும் அரசு தொடர்ந்து பணியாற்றும்." என்று தெரிவித்துள்ளார்.
----
VJ/JL/KPG
(
பாதுகாப்பு அமைச்சகம்
கொவிட் நிவாரணப் பொருட்களுடன் வியட்நாமில் உள்ள ஹோ சி மின் நகரத்திற்கு ஐஎன்எஸ் ஐராவத் கப்பல் சென்றடைந்தது
சாகர் இயக்கத்தின் ஒரு பகுதியாக, கொவிட் நிவாரணப் பொருட்களுடன் வியட்நாமில் உள்ள ஹோ சி மின் நகரத்திற்கு ஐஎன்எஸ் ஐராவத் கப்பல் ஆகஸ்ட் 30, 2021 அன்று சென்றடைந்தது. கொரோனாவிற்கு எதிரான போரில் வியட்நாம் அரசின் தேவைக்கேற்ப ஐந்து ஐஎஸ்ஓ கொள்கலன்களில் 100 மெட்ரிக் டன் திரவ மருத்துவ ஆக்சிஜன், 300 பிராணவாயு செறிவூட்டிகள் உள்ளிட்டவற்றை இக்கப்பல் எடுத்துச் சென்றது.
விசாகப்பட்டினத்தில் உள்ள கிழக்கு கடற்கரை பிரிவின் கீழ் செயல்படும் உள்நாட்டிலேயே கட்டமைக்கப்பட்ட கப்பலான ஐஎன்எஸ் ஐராவத், கொவிட் நிவாரணப் பொருட்களுடன் தென்கிழக்கு ஆசியப் பகுதிக்கு அனுப்பப்பட்டுள்ளது. 2021 ஆகஸ்ட் 24 அன்று இந்தோனேசியாவின் ஜகார்த்தாவில் உள்ள டன்ஜுங் பிரியாக் துறைமுகத்திற்கு சென்ற இந்த கப்பல், அந்நாடு கேட்டுக் கொண்டவாறு 10 திரவ மருத்துவ ஆக்சிஜன் கொள்கலன்களை எடுத்து சென்றது.
இந்திய அரசின் சாகர்  லட்சியத்தின் கீழ், பிராந்தியத்தில் உள்ள நாடுகளுடன் தொடர்ந்து தொடர்பில் இருக்கும் இந்தியக் கடற்படை, தெற்கு/தென்கிழக்கு ஆசியா மற்றும் கிழக்கு ஆப்பிரிக்கா உள்ளிட்ட இந்திய பெருங்கடலின் ஒட்டுமொத்த பகுதியிலும் பல்வேறு மனித நேய நடவடிக்கைகளில் ஈடுபட்டுள்ளது.
வலுவான பாரம்பரிய நட்பை பகிர்ந்து கொண்டு வரும் இந்தியா மற்றும் வியட்நாம் நாடுகள், பாதுகாப்பான கடல் பகுதிக்காக இணைந்து பணியாற்றி வருகின்றன. நீர்மூழ்கி கப்பல், வானூர்தி மற்றும் தொழில்நுட்பம் உள்ளிட்டவற்றில் விரிவான பயிற்சி நடவடிக்கைகளில் இரு கடற்படைகளும் இணைந்து ஈடுபட்டு வருகின்றன. நிவாரணப் பொருட்களுடன் இந்தியக் கடற்படைக் கப்பல் தற்போது அந்நாட்டுக்கு சென்றிருப்பதன் மூலம் இந்த உறவு மேலும் வலுப்படும்.
மருத்துவ பொருட்களை அங்கு இறக்கிய பிறகு, பிராந்தியத்தில் உள்ள இதர நட்பு நாடுகளுக்கு சாகர் இயக்கத்தின் கீழ் மருத்துவ பொருட்களை இக்கப்பல் எடுத்துச் செல்ல உள்ளது.
-----
(Visitor Counter : 214
பாதுகாப்பு அமைச்சகம்
கோவிட் – 19 ஊரடங்குக்கு இடையிலும், மூன்று வாரத்துக்கு முன்னதாகவே ரோடாங் கணவாயை எல்லைச் சாலைகள் அமைப்பு திறந்து விட்டுள்ளது
எல்லைச் சாலைகள் அமைப்பு ரோடாங் கணவாயை  இன்று திறந்துவிட்டது. கோவிட் – 19 ஊரடங்குக்கு இடையிலும் மூன்று வாரத்துக்கு முன்னதாகவே பனிக்குவியல்கள் அகற்றப்பட்டு இந்தக் கணவாய் திறக்கப்பட்டுள்ளது. இது இமாச்சலப் பிரதேசத்தில் லாஹால் மற்றும் ஸ்பிட்டி மாவட்டங்களை நாட்டின் பிற பகுதிகளுடன் இணைக்கும் மிக முக்கியமான சாலை. கடந்த ஆண்டு இந்த சாலை மே 18ஆம் தேதி திறக்கப்பட்டது குறிப்பிடத்தக்கது.
கோவிட் – 19 ஊரடங்கால் ஏற்பட்டுள்ள சூழ்நிலையில், விவசாயிகள் திரும்ப வந்து தங்கள் அறுவடைப் பணிகளை மேற்கொள்ளவும், அத்தியாவசியப் பொருள்கள் வழங்கலுக்காகவும், லாஹால் பள்ளத்தாக்குப் பகுதிக்கு நிவாரணப் பொருள்களைக் கொண்டு செல்வதற்கு வசதியாகவும் பனிக்குவியலை வேகமாக அகற்றுவது தொடர்பாக இமாச்சலப் பிரதேச அரசு எல்லைச் சாலைகள் அமைப்பிடம் கேட்டுக் கொண்டது.
இந்தக் கணவாய் திறக்கப்பட்டதைத் தொடர்ந்து, அத்தியாவசியப் பொருள்கள் அடங்கிய வாகனங்கள் அணிவகுத்ததுடன், 150 விவசாயிகளும் லாஹால் பகுதிக்கு இன்று சென்றனர். எல்லைச் சாலைகள் அமைப்பின் வழிகாட்டுதலின்படி அதிகாரப்பூர்வமாக இந்த ஆண்டு ரோடாங் கணவாய் திறக்கப்பட்டுள்ளது.
கடந்த ஆண்டுடன் ஒப்பிடுகையில் மூன்று வாரத்துக்கு முன்னதாக ரோடாங் கணவாய் போக்குவரத்துக்காகத் திறந்துவிடப்பட்ட செய்தி உள்ளூர் மக்களிடம் பெரும் நிம்மதியை ஏற்படுத்தியுள்ளது. இது உள்ளூர் மக்களுக்கு, தேவையாக உள்ள நிவாரணப் பொருள்களை வழங்குவதற்கு மத்திய, மாநில அரசுகளுக்கு உதவியாக இருக்கும். மேலும், இந்த மாவட்டத்தின் முதுகெலும்பாக உள்ள விவசாயப் பணிகளைத் தொடங்குவதற்கும் பெரும் உதவிகரமாக இருக்கும். இதன் மூலம் விவசாயப் பணிகளைத் இப்போது தொடங்கலாம்.
(Visitor Counter : 180